14-jarige vas ná moord op vrouArgieffoto ŉ Veertienjarige seun is in hegtenis geneem in verband met die moord op ŉ 55-jarige vrou in Kuilsrivier in Kaapstad. Beamptes van die Kuilsrivier-polisie het omstreeks 17:45 Saterdag gereageer op ŉ klag en is na ŉ huis in Kalkfontein. “Met hul aankoms het hulle die vrou met verskeie steekwonde oor haar liggaam op die grond aangetref,” het kapt. FC van Wyk, polisiewoordvoerder, gesê. Die nooddienste is ontbied en die vrou is op die toneel dood verklaar. “Die presiese omstandighede rakende die voorval is nog nie bekend nie en word ondersoek,” het Van Wyk gesê. News24 berig die oorledene was glo die seun se ma. Die seun sal binnekort in die Blue Downs-landdroshof verskyn. Enige iemand met inligting oor die voorval word versoek om die Kuilsrivier-polisie by 021 900 2800 of Stop Misdaad by 08600 10111 te kontak.